KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2011. január 19-i ülésére)

TÁRGY: A KISKŐRÖSI EVANGÉLIKUS EGYHÁZKÖZSÉG INGATLANHASZNOSÍTÁSA

Kiskőrös Város Önkormányzata, a 2006. január 25-én kelt adásvételi szerződéssel értékesítette a Kiskőrösi Evangélikus Egyházközség részére, a kiskőrösi 2644/4 hrsz-ú, 1615 m2 nagyságú, a természetben Martini u. 6. szám alatti volt képtár ingatlant, bruttó 32.480.000,- Ft vételárért.

Szerződő felek a szerződésben megállapodtak abban, és az Egyházközség kötelezettséget vállalt arra, hogy az ingatlant kizárólag oktatási és kulturális célra hasznosítja, és az oktatási és kulturális tevékenységet az adásvételi szerződés megkötésétől számított 5 éven belül: 2011. január 25. napjáig megkezdi.

Az Önkormányzat az Egyházközséget a közérdekű cél megvalósítása, oktatási és kulturális tevékenység végzése érdekében, 22.480.000,- Ft támogatásban részesítette akként, hogy az a vételárba beszámításra került, így a vevő által ténylegesen fizetendő vételár 10.000.000,- Ft lett, mely összeget 5 év alatt, évi 2.000.000,- Ft-os  részletekben megfizetett.

Szerződő felek a szerződésben megállapodtak abban is, hogy amennyiben az Egyházközség az oktatási és kulturális tevékenység megkezdése kötelezettségének az Önkormányzat írásban tett felhívása ellenére nem tesz eleget, a fentiek szerint nyújtott 22.480.000,- Ft-os támogatást elveszíti, és az Önkormányzatot a ténylegesen befizetett vételáron: 10.000.000,- Ft-on visszavásárlási jog illeti meg.

Az Egyházközség a szerződésben vállalta azt is, hogy az ingatlanon található épület homlokzatát a szerződés megkötésétől számított két éven belül felújítja. A szerződő felek ennek biztosítására, az Önkormányzat javára, visszavásárlási jogot létesítettek. Az Egyházközség az épület homlokzatát határidőn belül felújította.

Az adásvételi szerződésben megállapodás jött létre arra vonatkozóan is, hogy amennyiben az eladó él visszavásárlási jogával (akár a homlokzat-felújítás nem teljesítése, akár a tevékenység megkezdése elmulasztása esetén), abban az esetben a vevő az eladóval szemben a homlokzat-felújítással kapcsolatban addig felmerült kiadásai miatt kártérítési igényt nem támaszt. 

Az Egyházközség az ingatlanban nem kezdte meg az oktatási és kulturális tevékenységet, ezért a 2010. szeptember 2-án kelt levéllel felszólítottuk a szerződésben vállalt kötelezettsége teljesítésére.

Az Egyházközség válaszlevelében jelezte, hogy az épületet óvoda céljára tervezték hasznosítani, de az jelenleg nem felel meg az óvodára vonatkozó építési előírásoknak. Az épület átépítésének és bővítésének költsége mintegy 80 M/Ft lenne, amely összeg - az utóbbi évek kritikán aluli egyház-finanszírozási módszere miatt - nem áll a rendelkezésükre. Az Evangélikus Egyház szeretne Kiskőrösön oktatási rendszert felépíteni. Ennek érdekében az Egyházközség az ingatlant a jövőben továbbra is közcélra: oktatási és kulturális célra kívánja hasznosítani, esetlegesen az Önkormányzattal együttműködve, ezért kérte, az Önkormányzat további öt évvel hosszabbítsa meg az oktatási és kulturális tevékenység megkezdésének időtartamát. Az Egyházközség nyilatkozott arról, hogy amennyiben öt éven belül nem kezdi meg a tevékenységet, az ingatlant ingyenesen, minden igény nélkül, térítésmentesen visszaadja az Önkormányzatnak.

A Ptk. rendelkezése szerint visszavásárlási jogot legfeljebb öt évre lehet kikötni, az ezzel ellentétes megállapodás semmis. A Ptk. e meghatározottól eltérést nem engedélyező szabályából következően nincs lehetőség a visszavásárlási jog határidejének meghosszabbítására, viszont annak nincs akadálya, hogy a tevékenység megkezdésére megállapított 5 éves határidőt a Képviselő-testület további öt évvel meghosszabbítsa. 

Annak érdekében, hogy az ingatlan továbbra is az Egyházközség tulajdonában maradjon és ott oktatási és kulturális tevékenység folyjon - figyelemmel arra is, hogy az Egyházközség amennyiben nem kezdi meg öt éven belül a tevékenységet, az ingatlant visszaadja az Önkormányzat tulajdonába - javaslom, a Képviselő-testület ne éljen visszavásárlási jogával, és járuljon hozzá ahhoz, hogy további öt évvel meghosszabbításra kerüljön az Egyházközségnek az oktatási és kulturális tevékenység megkezdésére megállapított határidő. Javasolom azt is, hogy a Képviselő-testület nyilvánítsa ki azon szándékát, hogy az Egyházközséggel együttműködik az ingatlan közcélú hasznosítása érdekében.

Kiskőrös, 2011. január 6.

Domonyi László sk.

polgármester
HATÁROZAT-TERVEZET

1. A Képviselő-testület tudomásul veszi a Kiskőrösi Evangélikus Egyházközség (a továbbiakban: Egyházközség) azon nyilatkozatát, hogy az Egyházközség a tulajdonát képező - Kiskőrös Város Önkormányzatától a 2006. január 25-én megkötött adásvételi szerződéssel megvásárolt - kiskőrösi 2644/4 hrsz-ú, a természetben Martini u. 6. szám alatti ingatlant kizárólag közérdekű, oktatási és kulturális célra kívánja hasznosítani és ott az oktatási és kulturális tevékenységet 2016. január 25. napjáig megkezdi.
A Képviselő-testület tudomásul veszi továbbá, hogy az Egyházközség kötelezettséget vállalt arra, hogy amennyiben e határidőn belül nem kezdi meg az ingatlan oktatási és kulturális célra történő hasznosítását, azt térítésmentesen, minden kártérítési igény nélkül visszaadja Kiskőrös Város Önkormányzata tulajdonába.
2. A Képviselő-testület az Egyházközség nyilatkozataira figyelemmel, közérdekű cél megvalósítása érdekében, kijelenti, hogy a határozat 1. pontjában jelölt adásvételi szerződés 2. pontjával Kiskőrös Város Önkormányzata javára 2011. január 25. napjáig biztosított visszavásárlási jogával nem kíván élni, és hozzájárul ahhoz, hogy az Egyházközség a Kiskőrös, Martini u. 6. szám alatti ingatlanban az oktatási és kulturális tevékenységet 2011. január 25. napja helyett, 2016. január 25. napjáig kezdje meg.
3. A Képviselő-testület kifejezi azon szándékát, hogy együttműködik az Egyházközséggel az ingatlan közcélú hasznosításában. A Képviselő-testület az ingatlan együttes hasznosításáról a hasznosítás feltételeinek ismeretében dönt.

